Bfn-waterfront verduidelik oor voorval met roeiersDie Loch Logan Waterfront in Bloemfontein. Foto: Facebook Chris Joubert, ŉ roeier van Bloemfontein, het aan Maroela Media gesê die Waterfront word gereeld deur roeiers van die Rosestad gebruik. Hulle word egter dikwels deur veiligheidsbeamptes verhinder om daar te roei, glo omdat hulle nie die nodige toestemming het nie. Joubert het gesê Saterdag se onderonsie met die veiligheidsbeamptes het byna tot hul inhegtenisneming gelei nadat die polisie ontbied is om toe te sien dat Joubert en sy mederoeiers aan wal gaan. “Veiligheidsbeamptes het ons per boot aangekeer en beveel om uit die water en na ŉ kantoor in die gebou te gaan. Ons het net geweier,” het Joubert gesê. “Toe ons uitklim, het twee polisiebeamptes met ’n uitdagende houding ons voorgekeer. Die polisiebeamptes het ons verseker dat hulle ons in hegtenis sal neem indien ons weer sou roei. Die beamptes was nie in staat om die inhegtenisneming op enige wette of regulasies te grond nie.” “Ons meen die Loch Logan-bestuur eien hulle onregmatige eienaarskap van munisipale eiendom toe. Die Loch Logan Waterfront besit bloot die eiendom langs die dam, dus het hulle geen reg om roeiers die water te verbied nie. Ek is nie bereid om hierdie reg en vryheid prys te gee nie. Dit is nie vir my ’n opsie om enigsins toestemming te gaan vra nie, aangesien alle Bloemfonteiners hierdie reg het,” het hy gesê. Meryl Henning, woordvoerder van die Waterfront, het aan Maroela Media gesê die bestuur betreur die voorval en is jammer die betrokkenes het die winkelsentrum nie direk genader om die saak op te los nie. “Die sentrumbestuur is glad nie teen roeiers nie, maar wel teen diegene wat misbruik [van die dam by Loch Logan] maak,” het sy gesê. “Inteendeel, roeiers soos die plaaslike roeiklub wat toestemming van die departement parke het om dit [die dam] op ŉ georganiseerde grondslag te gebruik, word heelhartig deur ons ondersteun en is ŉ bate vir die Waterfront.” Henning het gesê die sentrum bestee duisende rande om die water en die omgewing om die Waterfront skoon te hou en selfs die eende in die water word gereeld getel. “Ons bootjie en personeel maak daagliks die water skoon en laat ruim rommel wat van ander gebiede in Bloemfontein deur die spruit meegesleur word, daagliks op.” “Ongelukkig is daar gereeld ŉ element wat die natuurskoon versuur en misbruik maak van hierdie ontspanningsgerief, soos twee weke gelede toe twee mense onder die invloed van alkohol ingespring het en die fontein in die middel van die meer beskadig het. Volgens ons samewerkingsooreenkoms met departement parke is dit ons veiligheidsbeamptes se verantwoordelikheid om toesig te hou en toe te sien dat munisipale regulasies nagekom word. In gevalle waar mense onwettig optree en nie die nodige permitte of briewe kan voorlê [om die dam te gebruik nie], word hulle gevra om die gebied te verlaat. Indien hulle nie gehoor wil gee nie, word metropolisiebeamptes of lede van die SAPD ingeroep om die aangeleentheid verder te hanteer.” Henning het gesê die hele onsmaaklikheid kon verhoed gewees het indien die betrokke roeiers die nodige permitte in hul besit gehad en dit aan die veiligheidsbeamptes getoon het. “Ons doen ŉ beroep op roeiers om dit [die nodige dokumente] wel by die departement parke te kry indien hulle dit nog nie gedoen het nie.”